**Madách Imre: Az ember tragédiája**

Madách Imre (1823-1864) Alsó-Sztregován született a mai Szlovákia területén. Anyja, Majtényi Anna apja halála után egyedül nevelte fel őt testvéreivel. Pesten jogi diplomát szerzett, majd **megyei főbiztos** lett Nógrád megyében. 1845-ben feleségül veszi **Fráter Erzsébet**et. 1848-ban a közigazgatás megszervezésében vesz részt, majd a forradalom leverése után halálraítélteket rejteget. A **megtorlás** számos tragédiával járt az ő életében is, nővérét családjával együtt román parasztok kegyetlenül meggyilkolták. **Börtönbe kerül**, elválik feleségétől, majd **Szentgotthárdon** él tovább. 59-60-ig írja *Az ember tragédiáját*, amely 62-ben jelenik meg először. 1864-ben hal meg a **Kisfaludy társaság** és a **Magyar Tudományos Akadémia** tagjaként.

A kéziratot legjobb barátja, **Szontagh Pál** küldte el **Arany János**nak, aki először elutasítja a művet, majd stilisztikai és helyesírási változtatásokat javasol és felolvasásokra viszi a művet. Madách Imre **„egykönyvű író”**, további drámái: *Mózes, Civilizátor*.

Az ember tragédiája műfaját tekintve **drámai költemény**. A drámai költemények hőse voltaképpen maga az **emberiség**, melyet vagy egy konkrétan jellemzett **ember** (pl. Faust), vagy egy **mitikus alak** jelképez (pl. Ádám). A művek rendszerint az **emberiség nagy problémáját** ölelik fel, **a filozófia végső kérdéseit** boncolgatják: mi **az emberi lét értelme** és célja, van-e lehetősége az emberi haladásnak, mi a küzdelmek, a nagy eszmék és érzelmek jelentősége. Ezért is szokták a drámai költeményeket **világdrámáknak**, **emberiség-költeményeknek** is nevezni. **A drámai költeményekben a drámaiság a gondolati lírának van alárendelve.** Ezért van az, hogy Az ember tragédiája inkább olvasásra, és nem előadásra való.

*Az ember tragédiája* az **ördög tragédiájának** is nevezhető. Főszereplői **Ádám**, az ember és az emberiség megtestesítője**, Éva**, a mostoha szerepet kapó nő és **Lucifer**, az ördög valamint **Isten**. Lucifer az első emberpárt színenként **különböző korszakokba** viszi, mindig akkor, mikor az adott korszak eszméje **hanyatlófélben** van.

Madách véleménye szerint az emberi történelmet nagy **eszmék** irányítják. Szerinte egy-egy eszme megjelenik, kibontakozik, de megvalósulása során **eltorzul**, embertelenné válik, s ebből az ellentétből egy **új eszme** születik. Madách művében számos **filozófiai eszmefuttatás, elmélet** megjelenik. Ezek például:

* **frenológia**-koponyatan. A Falanszter-színben a koponya alakjából határozzák a foglalkozást.
* **determinizmus**-eleve elrendelés. Az új eszmék elkerülhetetlen bukása az emberiség akaratától függetlenül
* **Nap kihűlése**-ez egy népszerű elmélet volt
* Newtoni **deizmus** - Isten magára hagyta a teremtés után a világot, forognak a kerekek, mint egy óraműben.
* Darwin **fajelmélete** Madáchnál a ***szociáldarwinizmus****.*
* **Falanszter-elmélet** (Charles Fourier)

Ádám és Lucifer a **hegeli dialektika** két ágát képviseli, s ennek megfelelően ők inkább **eszmehordozók**. Madách történelemszemléletére, és így a Tragédia történeti színeire erős hatással volt a **Georg Hegel**, német filozófus által felállított **triáda**. Eszerint a különböző történelmi korok uralkodó eszméi (**tézis**) később ellentétükbe (**antitézis**) csapnak át, idővel pedig feloldódnak egy átfogó eszmében **(szintézis**). A **szintézis azonban nem mindig valósul** meg: Pl. tézis: Egyiptom (individualista) antitézis: Athén (kollektív). Róma (hedonista szín, inkább visszafejlődés van, nincs szintézis) Egy-egy színben vagy az eszmében való **csalódás** megy át **bizakodásba** vagy a bizakodás csalódásba. (tézis-antitézis követi egymást)

**A mű szerkezete:**

* Az 1-3, és a 15. **bibliai keretszínek**.
* A 4-14. szín Ádám álma az emberiség történelméről, ezen belül a 4-10. a múltat, a 11. (London) Madách jelenét, a 12-14. a jövőt mutatja be.

Amikor a műfaj **drámai összetevőjét** említjük, az ún**. kétszintes drámára** gondolunk. Az **alsó szín** ezek közül az **evilági történések** színhelye, a **felső** pedig az, amelyik az evilági szintet törvényekkel ellátja, az alakok azokat a kozmikus erőket jelképezik, amelyek a világ folyását irányítják.

**Történeti színek**

4. szín – Egyiptom:  
A nyitó–uralkodó eszme és gyakorlat a *“milliók egy miatt”* elv **(diktatórikus rendszer)**. Ádám ebből ábrándul ki Éva szavaira, s az “egy milliók miatt” elv jegyében fölszabadítja a rabszolgákat.

5. szín – Athén:  
A **szabadság és egyenlőség eszme** gyakorlata az athéni demokráciában. Madách a XIX. század felelős liberális gondolkodóinak legfőbb dilemmáját veti fel, amennyiben a szabadság és egyenlőség kölcsönösen kioltja egymást, az egyenlőség nevében a tömegre ráruházott szabadság önmaga paródiájára változtatja a demokráciát, hiszen a tömeg a demagógok befolyása alá kerül, annak a véleményét szajkózza, aki utoljára szólt, vagy aki közvetlen érdekeit harsogja.

6. szín – Róma:  
Ádám kiábrándulva az eszme és megvalósulás tragikus ellentmondásából az élvezetek világába menekül. A **hedonizmus** azonban nem gondolati, hanem morális zsákutca. A boldogság, az eszmények világára Éva emlékezteti, felidézve a Paradicsomot. A **morális tehetetlenségből**, az eszméktől való elfordulásból Péter apostol megjelenése lendíti ki. Az új eszme, a **kereszténység által képviselt szeretet**, illetve testvériség lenne hivatott arra, hogy föloldja és perspektívát adjon a szabadság és egyenlőség antitézisének.

7. szín – Konstantinápoly:  
A kereszténység gyakorlata nem igazolja vissza Ádám lelkesedését. **Dogmatikai viták** takarják el a szeretet gyakorlatát. Madách példája az egy ‘i’ miatt történetileg már előbb lejátszódott. A dogmává merevedett, **vallási háborúk**ba torkolló keresztény vallás ellehetetleníti az egyéni boldogságot is.

8. szín – Prága I:  
Ádám újra menekül, ezúttal **a tudományok világába**. Kepler az ég titkait kutatja, közben a mindennapos megélhetés gondjaival küszködve horoszkópokat gyárt, hogy felesége anyagi igényeit kielégítse. A szín végén Ádám álomba merül.

9. szín – Párizs:  
Az eddig megfigyelt és uralkodó eszmék együtt jelennek meg a **forradalom** jelszavában. Az ellentmondás azonban feloldhatatlannak látszik az eszmék között, a gyakorlat eltorzítja a legnemesebb ideákat is. A **forradalmi terror** fölfalja saját gyermekeit, éppúgy, mint az athéni demokrácia korában, **önjelölt népvezérek** csúfítják el a jelszót.

10. szín – Prága II:  
A szín legfontosabb tanulságát a felütés hozza, mely értelmezi az **álom az álomban** történteket. Párizsra visszaemlékezve Ádám nem ábrándul ki, egyszerre látja az esemény *“bűnét és erényét”.* (1948-as forradalom)

11. szín – London:  
A jelen színe, a **liberalizmus győzelme**, pontosabban az eszmerendszerből a szabadságeszme realizációja, ahol majd minden külső vagy belső erő és kényszer nélkül *“majd az élet korlátozza önmagát”*. A szabad verseny világa ez, a küzdelem a létért elv megvalósulása, ahol egyetlen értékmérő a **pénz**, amelyen nemcsak árut, hanem eszmét és érzelmet is lehet vásárolni. A Madách által ábrázolt világ a **technokráci**a világa, a második világ, mely elszakadt az erkölcsi törvények világától. A tragikus felismerés, hogy az élet önmagában képtelen szabályozni önmagát, a szabadság korlátok nélkül önmagát számolja fel, s vezet el az **élet értelmetlenségének** felismeréséhez. Ezt jelzi emblematikusan és jelképesen a szín végén a **haláltánc**. Csak egyedül Éva az, aki túllép a síron, hiszen ő ellentmondásos női mivoltában is a **költészet és az ifjúság** jelképe.

12. szín – Falanszter:  
Ha a végtelenné tágított társadalmi szabadság nem volt képes korlátozni az életet, jogos igény merül fel, hogy **az ésszerűség és a ráció** szabja meg a határokat. Az **utópia**, a tökéletes világ, a teremtés korrekciója logikusan nő ki a liberalizmus eszmerendszeréből, feloldhatatlannak tűnő ellentmondásaiból. Madách elsősorban **Fourier utópiáját** jeleníti meg, ahol is a ráció irányítja az életet. A józan ész uralma azonban szükségszerűen leszűkíti és elszürkíti a sokszínű és gazdag életet, kizárja belőle mindazt, ami a ráción innen vagy túl van: a **művészetet, az érzelmeket**, az emberi vonzalmat.

13. szín – Az űr:  
A különböző megvalósult és lehetséges társadalmi formációkból kiábrándulva Ádám az emberi szabadság, szabad akarat végső bizonyítékát keresve ki akar szakadni a földi világból. A probléma antropológiai szinten vetődik fel, hiszen a test kiszakadása egyúttal annak pusztulását is magával hozza, és Ádám számára annak felismerését, hogy az emberi szabadságnak nem csupán **társadalmi**, hanem **természeti határai** is vannak; s a természeti determináltság ugyanakkor meg is védi Ádámot a pusztulástól. A Föld Szellem szavára Ádámban először vetődik fel a cél és küzdelem kettősségének problémája, melyben Ádám – előlegezve a 15. szín tanulságát – **a küzdelem fontosságát hirdeti**.

14. szín – Hóval, jéggel borított, hegyes, fátlan világ:  
**Ember és természet viszonyát** ábrázolja Madách, az első és második világ küzdelmének végeredményét, a **természet győzelmét** az ember felett. Az ember elveszti emberarcát, küzdelme inkább a megélhetésért folyik, a **darwini–spenceri küzdelem** a létért elv ember és természet viszonyában jelentkezik, előrevetítve az ember vereségét, hiszen “*sok az eszkimó és kevés a fóka*”, “*homo homini lupus*”.

A mű szinte kivételes jelentősége és sajátossága a magyar irodalomban: nem az egyedi, a sajátosan **nemzeti** felől közelít az általános felé, hanem az emberiség történetét feldolgozva **egyetemes szintről** próbál választ adni **a nemzeti problémákra** is.

A Tragédia **művészeti alkotás**, **koherens, belső világképpel** és esztétikai érvénnyel. Madách mindazon kérdéseket felveti, melyek foglalkoztatták a század emberét.